BODOLAND रादाब: मुसलपुर, 30 जुलाइ: मिरु दुलाराय बर’ फरायसा आफादनि बारग’ आफादगिरि महरै बिबान रुजुननानै बर’ हारिनि थाखाय गोख्रों रोंगौथिजों खामानि मावबोनाय मुंख्लं सोमब्ला बसुमतारिनि रुंसारि सानजों लोब्बा लाखिनानै बाक्सा जिल्ला एबसुया उदखारि बेरेखा सानखौ जिल्लानि मावखुलियाव बिबार बावनानै, आलारि बाथि फोजोंनानै फालिनाय जायो । बाक्सा जिल्ला एबसुनि आफादगिरि उमेस दैमारिया माहारियारि एबसुनि गोथार फिरफिलाखौ बिरहोनानै बुंथियोदि मुंख्लं सोमब्ला बसुमतारिखौ उदखारिफोरा गाग्लोबनानै जेब्ला जिउ फोजोबो बै समनिफ्रायनो 30 जुलाइखौ एबसुया उदखारि बेरेखा सान एबा हाथियार बेरेखा सान महरै फालिबोदों । बर’ हारिनि गेजेराव उदखारि साननाय, उदखारि गोसोजों दांङा बाजि खालामनाय, हाथियार लानानै हारि माहारिनि गेजेराव हिंसा-हिंसि खालामनाय जाथायफोरखौ आथिखालाव फोजोबनो नांगौ होनना बुंथियो । आखाइयाव हाथियार लानानै सोमावसारनायखौ दुलाराय बर’ फरायसा आफादा माब्लाबाबो गनायबोयाखै आरो बेनि हेंथायै अरायबो गसंबोदों होनना बिथांया दाजाबदेरबावदों ।